**Obraćanje potpredsjednika Vlade Crne Gore za ekonomsku politiku i finansijski sistem Milutina Simovića na otvaranju IX Festivala investicija i nekretnina (FREI)**

Budva, 7. maj 2018. godine

Uvažene Ekselencije,

Poštovani učesnici FREI-ja,

Poštovani predstavnici medija,

Poštovane koleginice i kolege,

Dame i gospodo,

Radujem se našem ponovnom susretu na, već tradicionalnom, devetom Festivalu investicija i nekretnina, manifestaciji koja okuplja renomirane učesnike i predstavlja dobar okvir za analizu aktuelnog investicionog trenutka u Crnoj Gori, kao i za prepoznavanje svjetskih trendova i projekcija.

Ova manifestacija investitorima pruža i mogućnost da se upoznaju sa aktuelnim državnim strategijama i planovima, **ali** i da svojim sugestijama aktivno doprinesu njihovim daljim unapređenjima.

Ovakav reprezentativan sastav učesnika Festivala, svakako, predstavlja najbolje priznanje vrijednim organizatorima.

Dame i gospodo,

15. maja prošle godine, imao sam zadovoljstvo da vam se obratim na otvaranju osmog FREI-a.

Dozvolite mi da podsjetim da smo tada **najavili članstvo** Crne Gore u NATO. 20. dana nakon toga, **5. juna**, Crna Gora je postala punopravna članica NATO-a, kao najboljeg globalnog bezbjednosnog okvira i istovremeno neophodnog uslova i garancije stabilnog ekonomskog rasta i razvoja i novog ohrabrenja za sve investitore.

**Najavili smo** i posvećeni nastavak rada na putu evropskih integracija. Od prošlog susreta otvorili smo četiri nova pregovaračka poglavlja, a vjerujemo da ćemo tokom ove godine otvoriti i preostala tri, uz ispunjenje završnih mjerila u brojnim poglavljima.

Vlada je odlučna u sprovođenju svih neophodnih reformi, prije svega kao izraz unutrašnje potrebe našeg društva i kao naše potrebe što skorije integracije u evropsku porodicu naroda i država.

**Najavili smo** konkretne aktivnosti u cilju daljeg unapređenja poslovnog ambijenta i vidljive rezultate preduzetih aktivnosti.

Koliko smo uspjeli u tome, najbolje govore brojni međunarodni izvještaji.

* Prema najnovijem izvještaju Svjetske banke o lakoći poslovanja (Doing Business 2018), Crna Gora je napredovala devet mjesta i zauzela 42. mjesto.
* Prema Indeksu ekonomskih sloboda koji je ove godine objavila Heritidž fondacija, u odnosu na prethodnu godinu napredovali smo 15 mjesta i zauzeli 68 poziciju.
* Napredak su prepoznale i agencije za procjenu kreditnog rejtinga koje su unaprijedile poziciju Crne Gore.

Ovakve ohrabrujuće ocjene, rezultat su i partnerskog odnosa koji Vlada pažljivo gradi sa poslovnom zajednicom, kroz kontinuiranu, otvorenu i konstruktivnu komunikaciju sa preduzetnicima, investitorima i njihovim udruženjima.

**Najavili smo** i rast priliva stranih direktnih investicija u Crnoj Gori, kao rezultatu napora koje Crna Gora čini u pravcu stalnog unapređenja poslovnog ambijenta i ostvarili postavljeni cilj kroz nastavak trenda rasta.

Tome se posebno radujemo jer znamo da strane direktne investicije predstavljaju važan ekonomski generator. One pored visoke tehnologije, donose i brojne druge benefite, kao što su znanje i iskustvo u menadžmentu, preduzetničke sposobnosti, zatim tehnička znanja i vještine, pristup međunarodnom tržištu. Svakako, one podrazumijevaju i otvaranje novih radnih mjesta, što predstavlja naš najviši prioritet.

U protekloj godini obezbijedili smo dugoročnu stabilnost javnih finansija, odgovornim i odlučnim sprovođenjem mjera fiskalne konsolidacije, pažljivo vodeći računa da očuvamo razvojnu komponentu.

Zahvaljujući takvoj, pažljivo kreiranoj i sprovedenoj ekonomskoj politici, ostvarili smo rast BDP-a od 4,4% - među najvećim u Evropi i stvorili uslove za ubrzanu realizaciju kapitalnih razvojnih projekata.

Ohrabreni smo i sa rekordnim rezultatima prošle turističke sezone i posebno ohrabreni najavama i očekivanjima od ove sezone.

Potvrda našeg optimizma je i izvještaj Svjetskog savjeta za putovanja i turizam (WTTC) za 2018. godinu, u kome je Crna Gora pozicionirana kao jedna od najbrže rastućih turističkih destinacija na svijetu, a svjetski mediji u brojnim komentarima ovoga izvještaja, dodali su kako je „*ova mala balkanska zemlja i idealna destinacija za kupovinu nekretnina*“.

Takođe, Crna Gora je zauzela peto mjesto na listi za 2017/2018. godinu, **TOP 20 turističkih lokacija budućnosti**, specijalizovanog odjeljenja Fajnenšial Tajmsa (FINANCIAL TIMES-a) za strane direktne investicije, što predstavlja jasnu poruku investitorima o potencijalu za realizaciju najzahtjevnijih projekata u oblasti turizma.

Dame i gospodo,

Sve ovo nam daje za pravo da kažemo da će crnogorska ekonomija nastaviti dinamičan rast i u narednim godinama. Imamo veoma optimističke projekcije rasta bruto domaćeg proizvoda i uvjeren sam da ćemo postići i više od planiranog.

Vlada će nastaviti da posvećeno radi na realizaciji politika koje će obezbijediti ostvarivanje ekonomskog razvoja, razvoju preduzetništva i daljem unapređenju poslovnog ambijenta. Sve su to ujedno i jasne poruke ohrabrenja investitorima koji realizuju ili planiraju realizaciju projekata u Crnoj Gori.

Na samom kraju, dozvolite da vam poželim uspješan rad tokom Festivala investicija i nekretnina – FREI 2018, kao i da ponesete korisna i lijepa iskustva iz Budve i Crne Gore.

Hvala!